***** ΑΠΟΦΑΣΗ ΤΗΣ ΕΠΙΤΡΟΠΗΣ της 8ης Μαΐου 1985 που καθορίζει τους όρους βάσει των οποίων η Ιρλανδία μπορεί να εφαρμόσει εκ νέου τα μέτρα για τη θέση υπό έλεγχο επιδημίας κανθάρου της αμπέλου (Το κείμενο στην αγγλική γλώσσα είνα το μόνο αυθεντικό) (85/295/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 79/117/ΕΟΚ του Συμβουλίου της 21ης Δεκεμβρίου 1978 περί απαγορεύσεως της θέσεως σε κυκλοφορία και της χρησιμοποιήσεως φυτοφαρμακευτικών προϊόντων που περιέχουν ορισμένες δραστικές ουσίες (1), όπως τροποποιήθηκε τελευταία από την οδηγία 83/131/ΕΟΚ της Επιτροπής (2), και ιδίως το άρθρο 7 παράγραφος 2, Εκτιμώντας: ότι, δυνάμει της οδηγίας 79/117/ΕΟΚ, απαγορεύεται, εκτός από προσωρινές εξαιρέσεις για ορισμένους περιορισμένους σκοπούς, η θέση σε κυκλοφορία και χρησιμοποίηση όλων των προϊόντων προστασίας των φυτών που περιέχουν ορισμένες δραστικές ουσίες οι οποίες, ακόμα και όταν χρησιμοποιούνται σωστά για το σκοπό για τον οποίο προορίζονται, έχουν ή ενδέχεται να έχουν βλαβερές συνέπειες για την ανθρώπινη υγεία ή για την υγεία των ζώων ή να προκαλέσουν υπερβολικά δυσμενείς συνέπειες για το περιβάλλον· ότι η οδηγία 79/117/ΕΟΚ απαγορεύει οιαδήποτε χρήση της ουσίας dieldrin, καθώς και τη χρήση της ουσίας aldrin, εκτός από τη χρήση για την προστασία του εδάφους κατά του ωτιόρρυγχου σε φυτώρια κα παρτέρια καλλωπιστικών φυτών, και για την προστασία των γεωμήλων και των ναρκίσσων σε ειδικές περιπτώσεις· ότι, δυνάμει του άρθρου 7 παράγραφος 1 της οδηγίας 79/117/ΕΟΚ, ένα κράτος μέλος είναι δυνατόν να επιτρέπει προσωρινά τη θέση σε κυκλοφορία και τη χρησιμοποίηση προϊόντος για την προστασία φυτών που περιέχει μία ή περισσότερες από τις απαγορευμένες δραστικές ουσίες, λόγω απρόβλεπτου κινδύνου που απειλεί τη φυτική παραγωγή και που δεν μπορεί να τεθεί υπό έλεγχο με άλλα μέσα· ότι, με τις επιστολές της 15ης Νοεμβρίου 1984 και της 12ης Δεκεμβρίου 1984, η Ιρλανδία πληροφόρησε την Επιτροπή ότι επέτρεψε την προσωρινή προμήθεια και χρησιμοποίηση των aldrin και dieldrin μεταξύ 19ης Οκτωβρίου και 1ης Νοεμβρίου 1984, καθώς και μεταξύ 23ης Νοεμβρίου και 16ης Δεκεμβρίου 1984, αντίστοιχα, προς έλεγχο της επιδημίας κανθάρου της αμπέλου ( Otiorrhynchus sulcatus), που εμφανίστηκε σε φυτείες φραγκοστάφυλων και μαύρων φραγκοστάφυλων σε μία μόνο εκμετάλλευση στις περιοχές Ballykelly, Killiane Little και Sheepwalk στην κομητεία του Wexford· ότι ο ενδιαφερόμενος καλλιεργητής δεν είχε εντούτοις χρησιμοποιήσει την ουσία dieldrin· ότι ο κάνθαρος της αμπέλου δεν ήταν μέχρι σήμερα γνωστό ότι αποτελεί πρόβλημα όσον αφορά τα φυτά φραγκοστάφυλων και μαύρων φραγκοστάφυλων, λόγω των κλιματικών συνθηκών που συνήθως επικρατούν στην Ιρλανδία· ότι ο εξαιρετικά ξηρός και ζεστός καιρός που επικράτησε στην Ιρλανδία κατά την περίοδο βλάστησης των φυτών το 1984 ήταν ιδιαίτερα ευνοϊκός για την αύξηση και ανάπτυξη του κανθάρου της αμπέλου· ότι, λόγω της απρόβλεπτης φύσης της, η επιδημία δεν είχε αναγνωριστεί, μέχρις ότου πραγματοποιήθηκε επίσημη επιθεώρηση στις 12 Οκτωβρίου 1984· ότι έπρεπε τότε να εφαρμοστεί επειγόντως πρόγραμμα ελέγχου, ώστε να αποτραπεί περαιτέρω καταστροφή των φυτειών· ότι οι δραστικές ουσίες που χρησιμοποιούνται για τον έλεγχο του κανθάρου της αμπέλου σε φραγκοστάφυλα και μαύρα φραγκοστάφυλα, εκτός από την aldrin και dieldrin, δεν έχουν ακόμα αποδειχτεί αποτελεσματικές στις ιρλανδικές συνθήκες· ότι, αντίθετα, οι aldrin και dieldrin αποδείχτηκαν αποτελεσματικές για τον έλεγχο του κανθάρου της αμπέλου σε ευρύ φάσμα φυτικών ειδών· ότι έχει σήμερα αποδειχθεί ότι ο κάνθαρος της αμπέλου αποτελεί σοβαρή ασθένεια των φραγκοστάφυλων και μαύρων φραγκοστάφυλων για τον έλεγχο της οποίας απαιτούνται περαιτέρω εργασίες, προτού καταστεί δυνατόν να αναληφθούν στην Ιρλανδία δομικές για εναλλακτικές δραστικές ουσίες· ότι η Ιρλανδία πληροφόρησε την Επιτροπή ότι, το 1985, περαιτέρω επείγοντα εθνικά νομοθετικά μέτρα θα είναι απαραίτητα για να καταπολεμηθεί η επιδημία που εμφανίστηκε στη σχετική εκμετάλλευση· ότι σε ορισμένα κράτη μέλη αποδείχτηκαν αποτελεσματικές, για τον έλεγχο του κανθάρου της αμπέλου σε φυτείες φράουλας και αμπέλου, άλλες δραστικές ουσίες όπως το carbofuron και oxamyl· ότι στην Κοινότητα δεν επιτρέπεται η χρήση της dieldrin για γεωργικούς σκοπούς και ότι η aldrin είναι εξίσου αποτελεσματική για τους ίδιους σκοπούς, ώστε είναι περιττό να επιτραπεί περαιτέρω η χρήση της dieldrin· ότι, δυνάμει του άρθρου 7 παράγραφος 2 της οδηγίας 79/117/ΕΟΚ, πρέπει να αποφασίζεται αμέσως αν και, κατά περίπτωση, υπό ποίους όρους, τα μέτρα που έχουν ληφθεί από την Ιρλανδία μπορούν να διατηρηθούν ή να επαναληφθούν· ότι, ως εκ τούτου, η Ιρλανδία μπορεί να επαναλάβει τη χρησιμοποίηση, στις εν λόγω φυτείες φραγκοστάφυλων και μαύρων φραγκοστάφυλων στην κομητεία του Wexford, της ουσίας aldrin, υπό τον όρο ότι θα πραγματοποιείται ταυτόχρονα δοκιμαστική χρήση εναλλακτικών δραστικών ουσιών, με σκοπό να καθοριστεί κατά πόσον οιαδήποτε εναλλακτική δραστική ουσία είναι αποτελεσματική για τη θέση υπό έλεγχο του κανθάρου της αμπέλου σε φραγκοστάφυλα ή μαύρα φραγκοστάφυλα· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η Ιρλανδία είνα δυνατόν, κατά την περίοδο βλάστησης 1985, να επιτρέψει την παροχή και τη χρήση της ουσίας aldrin, υπό την επίβλεψη υπαλλήλων του Υπουργείου Γεωργίας, στις φυτείες μαύρων φραγκοστάφυλων και φραγκοστάφυλων μίας μόνον εκμετάλλευσης στις περιοχές Ballykelly, Killiane Little και Sheepwalk στην κομητεία του Wexford, προκειμένου να τεθεί αποτελεσματικά υπό έλεγχο η επιδημία κανθάρου της αμπέλου, εφόσον πληρούνται οι όροι που αναφέρονται στο άρθρο 2. Άρθρο 2 1. Κατά τη διάρκεια της περιόδου βλάστησης 1985, υπό την επίβλεψη υπαλλήλων του Υπουργείου Γεωργίας και σύμφωνα με γενικά αναγνωρισμένες διαδικασίες, θα πραγματοποιηθούν δοκιμές σε φυτείες φραγκοστάφυλων και μαύρων φραγκοστάφυλων στην Ιρλανδία όσον αφορά την αποτελεσματικότητα, για τη θέση υπό έλεγχο του κανθάρου της αμπέλου, δραστικών ουσιών άλλων από τις ουσίες που απαγορεύονται από τις διατάξεις της οδηγίας 79/117/ΕΟΚ για το σκοπό αυτό, και ιδιαίτερα των ουσιών carbofuron και oxamyl. 2. Η Ιρλανδία αποστέλλει στα λοιπά κράτη μέλη και στην Επιτροπή πλήρη έκθεση για τις δοκιμασίες αυτές, το αργότερο μέχρι τις 31 Μαρτίου 1986. Άρθρο 3 Η παρούσα απόφαση απευθύνεται στην Ιρλανδία. Βρυξέλλες, 8 Μαΐου 1985.

[Source: multi_eurlex | Tokens: 5554]